按視沙苑
作者：李復
朝代：宋

paragraphs: 南瀕清渭北洛水，寒沙東西橫百里。
中條太華塞秦關，衆川無歸皆潴此。
地維忽斷兩山高，帝罰罔功五丁死。
波飛浪激走東溟，積雪回汀擁都鄙。
坡陀起伏接城門，薦草甘泉國馬屯。
雲昏霧暗天駟下，星宮夜失房宿尊。
驊騮騏驥種各有，一一六印官字存。
開元籍馬七十萬，監苑舊政宜討論。
過都歷塊汗流血，朝刷幽并暮楚越。
天邊不從鑾輅行，歲久空老狐狟窟。
去年駒生風雨腥，戴角肉鬣自有鱗。
廄人見怪棄於野，騰入渭水方知神。